കിഴക്കന് ലഡാക്കില് അതിര്ത്തിക്ക് സമീപം എട്ടിടങ്ങളിലായി സൈനിക ടെന്റുകള് നിര്മിച്ച് ചൈന ന്യൂഡല്ഹി: കിഴക്കന് ലഡാക്കില് യഥാര്ഥ നിയന്ത്രണ രേഖയ്ക്ക് സമീപം എട്ടിടങ്ങളില് സൈനികര്ക്കായി ടെന്റുകള് നിര്മിച്ച് ചൈന. ടാഷിഗോങ്, മന്സ, ഹോട്ട് സ്പ്രിങ്സ്, ചുറുപ്പ് എന്നിവിടങ്ങളിലാണ് ചൈന ടെന്റുകള് നിര്മിച്ചിരിക്കുന്നത്. ഇതോട് അനുബന്ധമായി ചെറു വ്യോമത്താവളങ്ങളും ഹെലിപാഡുകളും നിര്മ്മിക്കുന്നതായും ദേശീയ മാധ്യമങ്ങള് റിപ്പോര്ട്ട് ചെയ്യുന്നു. ചൈനയ്ക്കെതിരെ യുഎന് പൊതുസഭയിലും ക്വാഡ് ഉച്ചകോടിയിലും പ്രധാനമന്ത്രി നരേന്ദ്ര മോദി പരോക്ഷമായി നിലപാടെടുത്തിന് പിന്നാലെയാണ് ചൈനയുടെ നടപടി. കഴിഞ്ഞ വര്ഷം അതിര്ത്തിയില് സംഘര്ഷം രൂക്ഷമായതിനെ തുടര്ന്ന് ചൈനീസ് സൈന്യം സ്ഥാപിച്ച സൈനിക ക്യാംപുകള്ക്ക് പുറമേയാണ് പുതിയ ടെന്റുകളുടെ നിര്മ്മാണം. കഴിഞ്ഞ വര്ഷം മേയില് പാങ്കോങ് തടാക മേഖലയില് ഉണ്ടായ സംഘര്ഷത്തെ തുടര്ന്നാണ് ഇന്ത്യയും ചൈനയും തമ്മിലുള്ള അതിര്ത്തി സംഘര്ഷം ഉടലെടുക്കുകയും ജൂണ് 15ന് ഗല്വാന് താഴ്വരയിലെ ഏറ്റുമുട്ടലിനെ തുടര്ന്ന് അതിര്ത്തി തര്ക്കം രൂക്ഷമാകുകയുമായിരുന്നു.